Werk ’n toekoms oop - Solidariteit WêreldSolidariteit Wêreld
Tuis › Nuuskantoor › Werk ’n toekoms oop
Werk ’n toekoms oop
Donderdag | 06 Junie | 2019
Sien volgrootte foto. Klik hier.
Emigrasie is weer op koerante se voorblaaie. Oor die presiese getal van mense wat gly is daar reuseverskille. Dat baie van ons beste kundigheid die pad vat, is waar en families word uitmekaar geskeur. Wat egter ook waar is, is dat dié wat gaan, steeds ’n bitter klein persentasie van die totaal is. Die meeste mense gaan net hier bly. Baie wil hier bly, ander wil nie meer hier bly nie, maar kan nie gaan nie, en ander het reeds gegaan, maar wil eintlik terugkom. Vir diegene soos ek en miljoene ander wat hier gaan bly, is daar net een alternatief en dit is om ons goed te vat en te bou.
Solidariteit het besluit om ’n reusetree die toekoms in te gee en ’n nuwe netwerk van werk te bou. Ons gaan hier bly, maar ons gaan nie stilbly nie. Ons gaan veg en bou. Die nuutste navorsing van die Solidariteit Navorsingsinstituut wys dat veral Afrikaners weer meer kinders kry. Ons werkplan mag dus nie wees vir ’n gemeenskap wat verouder en ontbind nie, maar vir ’n toekoms vir Afrikaanse kindertjies wat nou nog sandkastele by die kleuterskool bou.
Die Solidariteit Netwerk gaan in die volgende vyf jaar miljarde rande in die toekoms belê sodat sy lede vry, veilig en voorspoedig kan werk.
Twee groot veranderlikes verander die wêreld van werk onherroeplik. Die eerste is die Vierde Industriële Rewolusie en die tweede is ’n onvriendelike staat wat verswak.
Die Vierde Industriële Rewolusie se hoofkenmerk is ontwrigtende kennis. Beroepe wat nog nie bestaan nie, gaan geskep word. Tegnologie gaan oplossings bring vir probleme wat onoorkombaar lyk. Jim Clifton, voorsitter van Gallup, skryf in sy boek The Coming Jobs War dat hier ’n oorlog vir goeie werk op pad is en dat die wapentuig in hierdie oorlog kennis gaan wees. Lewenslange leer raak ’n voorwaarde vir sukses. Ontwrigtende kennis gaan die struktuur van die arbeidsmark vir altyd verander.
Die tweede groot veranderlike is die onvriendelike staat wat verswak. Die staat word al meer onvriendelik teenoor minderhede. Afrikaans word van skool tot op universiteitvlak uit die opleidingswêreld gedruk. Die regering raak ideologies so blind dat prestasie gestraf moet word. Die staat ontwikkel ’n obsessie met rasseverteenwoordigendheid en Afrikaners se geskiedenis word gekriminaliseer. Terselfdertyd is die staat besig om te verswak. Die instellings wat burgers moet toerus om te werk, is in ’n krisis. 75% van skole is basies disfunksioneel, tegniese kolleges het ingeplof, en universiteite word meer anargisties. Studiehulpstelsels werk nie en terugbetalingskoerse beloop enkelsyfers. Die staat se regalutoriese prosesse het so ondoeltreffend geraak dat opleiding in sekere rigtings, soos verpleging, byna tot stilstand gekom het.
Die Solidariteit Netwerk gaan nie soos vakbonde dwarsoor die wêreld die veranderingsgety probeer terugdruk nie; ons gaan eerder die veranderingsgolf ry en ons lede en die gemeenskap toerus om sterker in die nuwe wêreld van werk te wees. Solidariteit bou aktief kennisfabrieke wat sy lede gaan toerus om die oorlog vir goeie werk te wen. Nuwe netwerke van beroepsgildes gaan mense aan mekaar koppel, gaan jongmense help om toegang tot die werkplek te kry, gaan help met voortgesette opleiding, en gaan opstaan vir die belange van die beroep. Onreg in die werkplek gaan aangepak word en nuwe momentum gaan gegee word aan die stryd teen die staat se rasse-ideologie.
Dit is juis die ontwrigtende kennis van die nuwe ekonomiese rewolusie wat antwoorde gaan bring in ’n onvriendelike staat wat verswak. Dit is as gevolg van ontwrigtende kennis dat Akademia met nuwe telematiese tegnologie grade in Afrikaans bekostigbaar dwarsoor Suid-Afrika kan aanbied. Dit is as gevolg van ontwrigtende tegnologie dat Solidariteit se nuwe maatskappy, S-Leer, op ’n e-leerplatform wêreldklas voortgesette opleiding kan aanbied. Dit is as gevolg van ontwrigtende tegnologie dat Solidariteit Sol-Tech, wat nou onder die voorste beroepskolleges in Suid-Afrika tel, kon bou. Dit is ook as gevolg van ontwrigtende tegnologie dat Solidariteit se Skoleondersteuningsentrum nou ’n volledige, alternatiewe, bekostigbare, wêreldklas Afrikaanse skoolstelsel ontwikkel. Al hierdie dinge was 20 jaar gelede ondenkbaar. Nou is dit doenbaar, maar dit herinner ons ook daaraan dat ander probleme wat nou onoorkombaar lyk, deur ontwrigtende nuwe kennis oorwin kan word.
Vir ’n gemeenskap wat bereid is om die nuwe wêreld van die Vierde Industriële Rewolusie te ontdek en te gebruik, is daar oneindige geleenthede en hoop. Die nuwe kennisrewolusie erodeer die mag van die nasionale staat wêreldwyd. Nuwe tegnologie en sosiale netwerke maak dit onmoontlik vir ’n staat om alles te reguleer, en dit is slegte nuus vir die staatsentraliste. Die nuwe wêreld skep moontlikhede vir ’n minderheid in ’n meerderheidswêreld; selfs in ’n onvriendelike staat wat verswak.
Solidariteit se Nasionale Raad het besluit om ’n totale netwerk van werk te skep. Wat Discovery (Vitality) met medies gedoen het, gaan Solidariteit met werk doen. Dit opsigself is ’n rewolusionêre konsep wat die wêreld van vakbondwese totaal verander.
Die Solidariteit Netwerk gaan die totale loopbaanpad saam met sy lede stap. Openbare skole se arms gaan regop gehou word en ’n privaat alternatief gaan ontwikkel word. Skoliere gaan gehelp word om loopbaankeuses te maak. Studente gaan by Akademia en Sol-Tech studeer. Solidariteit Helpende Hand se Studiefondssentrum gaan help met studiehulp. Solidariteit Jeug help met loopbaanvoorbereiding en mense gaan in werk geplaas word. ’n Netwerk van beroepsgildes gaan jongmense help om die beroep te betree, gaan mentorskappe aanbied en vir die beroep opstaan. Voortgesette opleiding gaan deur S-Leer aangebied word. Solidariteit gaan mense in die werkplek beskerm, en Solidariteit Finansiële Dienste gaan werkprodukte soos aftreevoorsiening en mediese sorg verskaf.
Die Solidariteit Netwerk is die saamkomplek van die afgelope 20 jaar se bouwerk. In die volgende vyf jaar gaan meer as R4 miljard in die Solidariteit Netwerk belê word sodat ’n toekoms van werk vir die huidige geslag en die kindertjies wat nog sandkastele bou, moontlik gemaak word.
Dit help nie om in moedeloosheid verlam te raak nie. Die Solidariteit Netwerk is daar vir hulle wat gaan bly. Die Netwerk gaan werk, want ons het nie ’n alternatief nie.